【明報專訊】第32屆香港舞台劇獎頒獎禮經歷風雨,在藝術發展局(藝發局)以上屆頒獎禮內容「直接或間接」對該局聲譽「造成損害或不利影響」等理由,下調對香港舞台劇協會(劇協)資助,以及康文署拒借場地,昨晚於灣仔碼頭Pier 1929餐廳舉行,共頒發21個獎項,大部分候選者都有到場,包括黃子華、林海峰及田蕊妮等。劇協會長馮祿德稱今屆以「風」為主題,是善良的風吹走陰霾。
記者:柯美
攝影:劉永銳
馮祿德(祿叔)在頒獎禮舉行前接受訪問,問到頒獎禮在藝發局停止資助下舉行的感受?他哈了一聲說:「今(昨)日心情好輕鬆、好愉快,可能昨(前)晚完成演出,加埋睇到一切都好順利,天氣又不太差。事實上籌備今屆頒獎禮,在過去兩三個月都保持平靜、輕鬆,好似無事發生過嘅平靜心態去進行,唯有這樣處事先會順利,未來先更樂觀。同埋世界係要繼續轉,我哋希望一切可以好和諧咁去發展。」
平常心當無事發生過
未來會否再向藝發局申請資助?會否將今屆頒獎禮給藝發局看,知道他們的表態?祿叔稱有信心一切順利,但不覺得是一種表態,會平常心進行,盡量做到最好,「平常心的意思是曾經發生過小風波、大風波也好,我哋當無事發生過,都係咁樣準備,繼續去做、創新,今次盡力做到最好,當然永遠都有不足,下次應該更進步。來年點做?我哋思考過,未有最後決定,我哋為全港市民服務,去申請一啲香港市民嘅公帑應該好合理,當然如果有什麼客觀或其他理由唔批准,到時再算,相信有理由一定會提出,我哋一直抱積極樂觀希望。(可有信心獲批資助?)無,都係平常心,無得估人哋點諗,你問我係咪被打壓?我上次記者會都有講,我唔鍾意用封殺、打壓呢啲字,亦希望對方唔係」。
其他人點諗無得估
問到今次嘉賓及劇目可有篩選?祿叔說:「正如之前講,我哋當無事發生過,本着初心,原則係合法合理合情,係唔會踩任何嘢及做觸犯法律嘅嘢,至於其他人點諗,鍾意邊個唔鍾邊個,我哋無得估,順住主題去做,疫情出現後更加要定主題振奮人心。」他指藝術發展求新求變是自然趨勢,如發覺今次有什麼新構思,不一定是因為目前環境,或因為顧忌什麼、遷就什麼,純粹可能礙於客觀環境和人手等問題,不要估測,「我最怕估測,我哋嘅心係坦誠及直率,𠵱家表達多咗,驚有啲人覺得隱晦含蓄唔明,都係藝術手法。我哋一向用不同手法追求真善美,合法、合情、合理,無一早定Marking Scheme」。
祿叔表示今屆轉到私人地方舉行都有困難,要顧忌有否影響到市民生活,如果場地鄰近民居,引起哄動就不好了,亦影響到公安,到時又多一條問題。問到花費多少?他說:「講錢失感情,但我哋就住,多謝熱心支持香港舞台劇嘅市民,透過買我哋嘅紀念品,籌到足夠嘅錢今晚用,如有少許用剩,希望撥落明年,但希望不用啦,可以真係名正言順申請到市民交稅、政府撥嘅一啲費用畀我哋,到時申請不到再算,天無絕人之路。」
善良「風」吹走陰霾
提到今屆主題「風」,是否回應當局撤資助?祿叔叫大家別胡亂聯想,「風」字是大家傾出來,風是自然現象,「我哋取其善意,今次講到明,唔好估,我哋唔揀黑面,係白面,係揀善嗰面,唔係惡嗰面,唔好屈我,我係揀好嘅意思。好嘅意思係乜嘢?我哋成班藝術工作者面對疫情後,齊心重建香港,還有清新善良嘅風吹走以往陰霾」。
歐陽駿擊敗黃子華奪劇帝
上屆頒獎禮邀新聞人物尊子、蔡玉玲任嘉賓惹爭議,今屆由得獎者負責頒給下一名得獎者,司儀稱「全部都係自己人」,大會司儀由劇協幹事分組擔任,由介紹各候選者或得獎者上台致謝辭,皆集中「講多謝」沒題外話。田蕊妮憑《大離婚日》獲最佳女主角(喜劇/鬧劇),趙伊禕憑《植物人》奪最佳女主角(悲劇/正劇),歐陽駿憑《史家本第二零二三回之伏虎降龍》擊敗黃子華與林海峰奪最佳男主角(喜劇/鬧劇),魯文傑憑《撒旦狂筆》獲最佳男主角(悲劇/正劇),毛俊輝獲終身成就獎。
■更多娛樂猛料 ﹕ol.mingpao.com